Die ontslape storieverteller van Riverlea gesels weer | Netwerk24
Die ontslape storieverteller van Riverlea gesels weer
Deur AJ Opperman 31 Oktober 2019 12:27
Die solostuk Van Wyk: The Storyteller of Riverlea oor die ontslape digter en skrywer Chris van Wyk is eersdaags terug op die planke in die Markteater in Johannesburg.
Zane Meas vertolk die rol van Van Wyk met wie hy jare lank bevriend was en wat ’n deurslaggewende rol gespeel het in sy besluit om ’n akteur te word.
Zane Meas en Christo Davids.Foto: Brett Rubin
Hy is ook die teksskrywer en fokus veral op die skrywer se nalatenskap.
Dit word van 13 November tot 15 Desember in die Mannie Manim-teater opgevoer.
Van Wyk is in 2014 in die ouderdom van 57 dood.
Hy is in 1957 in Soweto gebore en het in Riverlea, suid van Johannesburg, grootgeword.
Hy is veral bekend om sy memoires Shirley, Goodness & Mercy en Eggs to Lay, Chickens to Hatch.
Hy is ook die skrywer van die gedig “In Detention” oor die omstrede dood wat baie politici gesterf het.
Die ontslape digter en skrywer Chris van Wyk.
Christo Davids is die regisseur.
Meas skets Van Wyk se grootwordjare, die tydsgees waarin hy grootgeword het, asook sy invloed as skrywer en politieke aktivis.
Met die hulp van Van Wyk se seuns het Meas stemopnames en persoonlike dokumente gekry wat gehelp het om die teks te skryf.
Meas en Davids het Van Wyk vertolk in Janice Honeyman se verhoogverwerking van Shirley, Goodness & Mercy. Meas en Van Wyk het in die 1980’s saamgewerk aan die toneelstuk Smith 4113, wat oor Van Wyk se kindervriend William Smith handel, wat later tronkstraf uitgedien het. Sy nommer as gevangene was 4113.
* Vertonings is Dinsdae tot Saterdae om 20:15 en Sondae om 15:15. Kaartjies kos R90 tot R150. Studente betaal R70. Bespreek by Webtickets.
Meer oor: Christo Davids | Chris Van Wyk | Zane Meas | Teater | Skrywer